ג'ון דרייטון

ג'ון דרייטון השני (באנגלית: John Drayton II; ) היה פוליטיקאי ושופט אמריקאי מקרוליינה הדרומית, איש המפלגה הדמוקרטית-רפובליקנית, שכיהן כחבר בית הנבחרים של קרוליינה הדרומית בשנים 1792–1796, כסגן מושל קרוליינה הדרומית ה-18 בשנים 1798–1800, ומתוקף תפקידו זה, כשנפטר בעת כהונתו המושל אדוארד ראטלדג', הושבע דרייטון במקומו, וכיהן כמושל קרוליינה הדרומית ה-40 עד 1802. בשנים 1803–1805 הוא כיהן כראש עיריית צ'ארלסטון, לאחר מכן ועד 1808 כחבר הסנאט של קרוליינה הדרומית, ואז ועד 1810 שב לתקופת כהונתו השנייה כמושל. מ-1812 ועד מותו הוא כיהן כשופט פדרלי במחוז קרוליינה הדרומית.
ראשית חייו
ג'ון דרייטון נולד בצ'ארלסטון שבפרובינציית קרוליינה הדרומית, כבנם של ויליאם הנרי דרייטון , אחד מהאבות המייסדים של ארצות הברית, ושל דורותי גוליטלי. דרייטון למד משפטים בקריאה עצמית ב-1788 באינר טמפל בלונדון, ולאחר מכן עסק בעריכת דין לסירוגין בתקופות שנות בצ'ארלסטון עד בחירתו כשופט ב-1812. לאחר סיום לימודיו הוא שימש כעוזר לראש עיריית צ'ארלסטון. בבעלותו הייתה חווה לגידול אורז במחוז ג'ורג'טאון שבקרוליינה הדרומית.
קריירה פוליטית
בשנים 1792–1796 כיהן דרייטון כחבר בית הנבחרים של קרוליינה הדרומית. ב-1798 הוא נבחר כסגן המושל. מתוקף תפקידו זה, כאשר נפטר המושל אדוארד ראטלדג' ב-23 בינואר 1800, בעת כהונתו, הושבע דרייטון כמושל קרוליינה הדרומית ה-40.

במהלך תקופת כהונתו הראשונה כמושל, הושלמה כרייתה של תעלת סנטי שקישרה בין נהר סנט לבין צ'ארלסטון. באותה עת עבר חוק להגבלת שחרורם של עבדים במדינה. ב-4 בדצמבר 1800 נבחר דרייטון על ידי בית המחוקקים בזכות עצמו. בתקופת כהונתו השנייה הוקם הקולג' של קרוליינה הדרומית. דרייטון קידם מאוד את החינוך הציבורי, וכך קיווה למזג את הקבוצות האתניות השונות במדינה לאחת. בשל סעיף הגבלת הכהונה בחוקת קרוליינה הדרומית מ-1790, שמנעה אז ממושלי המדינה להיבחר ליותר מתקופת כהונה אחת, סיים דרייטון את כהונתו כמושל ב-1802.

בשנה שלאחר מכן הוא נבחר כחבר הסנאט של קרוליינה הדרומית, וכיהן בו עד 1805. בדצמבר 1808 נבחר דרייטון לתקופת כהונתו השלישית כמושל. אימוץ פשרת 1808 עשה רבות לאיחוד הסיעות השונות במדינה, ובמהלך תקופת כהונתו השלישית של דרייטון הצמיחה המהירה של תרבות גידול הכותנה בהתבסס על העבדות, הובילה לסולידריות פוליטית שלא ניתן היה למצוא כמותה במקומות אחרים בדרום ארצות הברית. בתקופת כהונתו זו של דרייטון, תוקנה חוקת קרוליינה הדרומית כך שהורחבה זכות ההצבעה לכל הגברים הלבנים. שוב מתוקף הגבלת הכהונה בחוקת המדינה, סיים דרייטון את כהונתו כמושל ב-1810.
שופט פדרלי
במאי 1812 מונה דרייטון על ידי הנשיא ג'יימס מדיסון כשופט פדרלי במחוז השיפוטי של קרוליינה הדרומית במושב שהתפנה עקב פטירתו של השופט תומאס בי . המינוי אושר על ידי הסנאט של ארצות הברית והוא כיהן בו עד מותו.

כשופט פדרלי הוציא דרייטון את פסק הדין שהיה המוקדם ביותר ככל הנראה, שעל פי חוקי ארצות הברית, לא ניתן לטעון שעבדים שנלכדו בעת מלחמה על ספינות של האויב נחשבו כרכוש.
חיים אישיים
ב-1794 נשא דרייטון לאישה את מרי טידמן, בתו של ד"ר פיליפ טידמן.

ג'ון דרייטון נפטר בצ'ארלסטון ב-27 בנובמבר 1822. הוא נטמן בקתדרלת סנט לוקס וסנט פול שבעיר.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1390-1391.

קישורים חיצוניים

 ג'ון דרייטון באתר אגודת המושלים הלאומית 
 ג'ון דרייטון באתר המדריך הביוגרפי של השופטים הפדרליים 
 ג'ון דרייטון באתר The Political Graveyard 


הערות שוליים

קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית-רפובליקנית
קטגוריה:סגני מושלי קרוליינה הדרומית
קטגוריה:חברי האספה הכללית של קרוליינה הדרומית
קטגוריה:ראשי עיריות בקרוליינה הדרומית
קטגוריה:שופטי בתי המשפט הפדרליים המחוזיים של ארצות הברית
קטגוריה:בוגרי אוניברסיטת פרינסטון
קטגוריה:בוגרי אוניברסיטת קרוליינה הדרומית
קטגוריה:עורכי דין אמריקאים במאה ה-18
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1766
קטגוריה:אמריקאים שנפטרו ב-1822